Ramaphosa by Mugabe-begrafnis uitgejouOudpres. Robert Mugabe se kis word by die stadion ingedra. (Foto: Themba Hadebe/AP) Talle staatshoofde van Afrika-lande was Saterdag saam met duisende Zimbabwiërs by die staatsbegrafnis van oudpres. Robert Mugabe. Die diens waartydens die lyk van Mugabe besigtig kon word is vir Mugabe, wat verlede week in die ouderdom van 95 Singapoer gesterf het, is in nasionale sportstadion in die hoofstad, Harare, gehou. Dié diens volg op ŉ aankondiging deur Zimbabwe se pres. Emmerson Mnangagwa en die Mugabe-familie dat die oudpresident se begrafnis uitgestel gaan word totdat ŉ finale rusplek in die nasionale helde-akker vir hom voorberei kan word. Dié aankondiging Vrydag was die jongste wending in ŉ dramatiese twis tussen die familie en Mnangagwa, eens ŉ vertroueling, maar later ook ŉ man wat hom help ontsetel het, oor waar Mugabe begrawe gaan word. Hy gaan waarskynlik eers oor 30 dae begrawe word. Meer as tien Afrika-leiers en verskeie oudpresidente het Mugabe lof in die Chinees geboude stadion toegeswaai. Die stadium was nie naastenby vol nie en die meeste roubeklaers was ondersteuners van Zimbabwe se regerende Zanu-PF-party. Suid-Afrika se pres. Cyril Ramaphosa is aanvanklik boonop uitgejou weens die onlangse vlaag geweld hier wat grootliks op buitelanders, ook Zimbabwiërs, gemik was. Pres. Cyril Ramaphosa lewer sy toespraak tydens die begrafnis. (Foto: Tsvangirayi Mukwazhi) ŉ Amptenaar het by die skare gepleit om Ramaphosa ŉ spreekbeurt te gee. Die Suid-Afrikaanse president was klaarblyklik voorbereid daarop en het van sy toespraak afgewyk om die kwessie te bespreek. “Ek staan voor julle as ŉ mede-Afrikaan om my spyt te kenne te gee oor wat in Suid-Afrika gebeur het. “Suid-Afrikaners is nie xenofobies nie. Ons verwelkom mense van ander lande en gaan hard werk om maatskaplike samehorigheid tussen almal, ook mense van ander dele van die vasteland, te bevorder.” Hy het ook hulde aan Mugabe gebring. Mnangagwa het die verrigtinge gelei, terwyl Mugabe se weduwee, Grace, in ŉ swart sluier toegekyk het. In Harare se middestad het mense nie veel belangstelling getoon in die begrafnis, wat oop was vir die publiek, nie. “Wat gaan ek doen as ek daar [by die begrafnis] kom? Wat gaan Mugabe nou vir my doen wanneer hy dood is, wat hy nie kon doen terwyl hy gelewe het nie,” het Amelia Tukande, ŉ straatsmous naby die stadion, gesê. “Dis ŉ mors van tyd. Ek moet werk sodat ek na my gesin kan omsien.” Nóg ŉ inwoner het gesê hy gaan nie vervoergeld bestee om ŉ lyk te gaan groet nie. “Ek het nie van hom gehou nie, maar ek wou tog self gaan kyk dat hy regtig weg is,” het Amos Siduna gesê.